‘Please Call Me’-man mag nie met media praat nieNkosana Makate se ondersteuners buite die hof. Hulle eis dat Vodacom moet betaal wat hom toekom. (Foto: Brenda Masilela/ANA) Die uitvinder van Vodacom se “Please Call Me”-diens, Nkosana Makate, het Dinsdag ŉ ooreenkoms met die telekommunikasiereus aangegaan dat hy nie weer met die media sal praat nie. Vodacom het ŉ aansoek in die Pretoriase hooggeregshof gebring om Makate te verhoed om inligting oor hul vergoedingsonderhandelings te verklap. “Die respondent onderneem dat hy geen vertroulike kwessies, soos vervat in die vertroulikheidsooreenkoms, openbaar sal maak nie en ook nie die inhoud van onderhandelings met enige derde party, insluitend die media, sal bespreek nie,” lui die voorlopige bevel. Die maatskappy het in hofdokumente aangevoer Makate se optrede verhinder die onderhandelingsproses. “Die partye sal nie ter goeder trou kan optree as die inhoud van die onderhandelings aan die media uitgelek word nie,” het Vodacom bygevoeg. Makate is al 18 jaar lank in ŉ stryd met Vodacom betrokke nadat hy nie krediet gekry het vir sy uitvinding nie. Die konstitusionele hof het in April 2016 beslis dat die twee partye ŉ konsensus moet bereik en moet onderhandel hoeveel vergoeding Makate moet ontvang. Daar is wyd berig dat Vodacom ŉ geraamde R70 miljard deur die diens verdien het en Makate het aanvanklik 15% daarvan (R10,5 miljard) geëis. Volgens berigte het Vodacom R10 miljoen vir Makate aangebied en beweer die maatskappy kan nie die inkomste sedert 2001 bereken wat bekom is deur die gebruik van die “Please Call Me”-diens nie. Makate voer aan ŉ geloofwaardige ouditeursfirma beraam dat die 25% wat hy van Vodacom se “Please Call Me”-inkomste geëis het, sou miljarde rand beloop.